AlexejDobrolubov/national_council_slovak_2010 huggingface dataset:
65. schôdza NR SR - 4.deň - A. dopoludnia
Dátum: 2022-04-29
Poslanec: Kočiš, Eduard (-)
Druh vystúpenia: Vystúpenie s faktickou poznámkou

89. Ďakujem pekne za slovo, pán predsedajúci. Janka, vo svojej rozprave si veľmi správne poznamenala to, že krvavé oči momentálne vládnych politikov a čelných predstaviteľov štátu sú už tak podliate tou krvou, že ani nevidia, kto vlastne za kým stojí a kto vlastne na koho ukazuje prstom. Pretože tak ako povedal v jednej diskusnej relácii jeden líder opozičnej strany a, žiaľ, boli tam aj kamery, ktoré to zachytili, a tento jeho výrok je taký veľavravný a veľavýstižný, keď vravel, že ak začneme jeden na druhého rozprávať, tak nás pozatvárajú všetkých. Čiže ja sa chcem spýtať, zorganizovanie zločineckej skupiny a zosnovanie zločineckej skupiny netýka sa to aj tejto koaličnej vlády, netýka sa to aj tohto koaličného zoskupenia. Či budeme len fabulovať, budeme len konštruovať a vymýšľať si a prekvalifikovať a nadkvalifikovať procesy, len aby sme sa zbavili opozície? Demokracia je jeden úžasný príklad toho, že demokratickými spôsobmi by sa malo bojovať nielen tuná v pléne Národnej rady Slovenskej republiky, ale aj v súdnom procese a v rámci prokuratúry, ale toto nemá s demokraciou nič spoločné. Je veľmi jednoduché obviniť niekoho z niečoho, ale obrovsky ťažké, ak sa ten dotyčný nebude môcť brániť. Stíhajte kohokoľvek na slobode, s tým nemám absolútne žiaden problém, ale aby ste si vymýšľali nadkvalifikovali a prekvalifikovali rôzne skutky len preto, aby ste umlčali niekoho hlas preto, pretože je vám značne nepohodlný, to mi príde už choré, úbohé, alibistické a v konečnom rade je to úplne zvrátené.
65. schôdza NR SR - 3.deň - B. popoludní
Dátum: 2022-04-28
Poslanec: Kočiš, Eduard (-)
Druh vystúpenia: Vystúpenie s faktickou poznámkou

273. Ďakujem pekne za slovo, pán predsedajúci. Uplatňovanie kolúzneho inštitútu, teda vzatia do väzby poslanca Národnej rady Slovenskej republiky je tak závažným zásahom do práva výkonu poslanca Národnej rady Slovenskej republiky, že v tomto prípade sa naozaj nemôžme baviť o tom, že poslanci Národnej rady Slovenskej republiky, ktorí chcú vyjadriť takýto súhlas, len chcú nejakým spôsobom spolupracovať v rámci vyšetrovania, resp. spolupracovať v rámci zistenia spravodlivosti. Toto naozaj vám, kolegyne a kolegovia, nikto neuverí. Ak by ste chceli merať rovnakým metrom a nepoužívali dvojaký kilometer, tak rovnaký princíp a rovnaký meter by ste museli použiť aj pri vašom veľactenom ministrovi Mikulcovi, ktorý včera ustál horko-ťažko ďalšie odvolávanie v pléne Národnej rady Slovenskej republiky, a počet 58 duší, ktorí sa vyjadrili k tomu, že jeho pozícia na ministerstve je spravodlivá, svedčí iba o tom, že aj v radoch vládnej koalície máte obrovský rozkol a obrovský problém. Prepisy, legálne získané prepisy Slovenskej informačnej služby, ktoré tuná boli čítané pánom Aláčom, rozprávajú iba o tom, že vyhrážanie sa ministra Matoviča a ministra Mikulca už naozaj je hlboko za čiarou, a keď si spomenieme všetci dobre na tie úžasné slová, kedy sa vyhrážal nielen podpredsedovi Národnej rady Jurajovi Blanárovi, ale aj mnohým iným poslancom, napríklad poslancovi Ficovi, aby naďalej šúchali nohami a čakali, že si prídi... po nich príde spokojne a pokojne NAKA, tak toto je naozaj dvojaký kilometer o tom, ako vy vidíte spravodlivosť, ako vy máte vlastne názor na spravodlivosť, ktorá je v tomto prípade ozaj hluchá, slepá a nič nevidí.
65. schôdza NR SR - 3.deň - B. popoludní
Dátum: 2022-04-28
Poslanec: Kočiš, Eduard (-)
Druh vystúpenia: Vystúpenie s faktickou poznámkou

231. Ďakujem pekne za slovo, pán predseda. Pán kolega Šeliga, ďakujem za korektné vystúpenie v tejto rozprave. Ale čo sa týka súhlasu Národnej rady so vzatím do väzby pána predsedu Fica, na tento pohľad alebo na toto rozhodovanie máme asi obaja úplne rozdielny názor. Ja netvrdím, že máte nejaké krvavé oči, pretože tí, ktorí tieto krvavé oči mali alebo majú, tak tí sa vyjadrovali do niekoľkých minút po rozhodnutí generálneho prokurátora a ich úsmevy na tvárach a ich až taká infantilná detinská hlúposť toho boli jasnou, jasnou sprievodnou nejakou inštitucionálnou záležitosťou. Vo vašom vystúpení, pán kolega Šeliga, ste sa naozaj zamerali iba na to, že tento inštitút je v konečnom dôsledku o rozhodovaní súdu, áno, súhlasím. Lenže ak Národná rada Slovenskej republiky svojím hlasovaním vydá poslanca Národnej rady na väzobné, možné väzobné stíhanie, tak aj školáčik alebo škôlkar v dnešnej dobe pochopí, resp. už dávno pochopil, aký výsledok to bude mať. Jednoducho kolega Fico bude vzatý do kolúznej väzby a to je naozaj hlboké pošliapavanie demokracie a hlboké pošliapavanie výkonu mandátu poslanca Národnej rady Slovenskej republiky, pretože podľa môjho skromného názoru, nemám naozaj žiadne právnické vzdelanie, ale dá sa väzobne stíhať poslanec Národnej rady, ak naozaj spáchal trestný čin, buď nejaký majetkový trestný čin, alebo úmyselný trestný čin, alebo ťažký trestný čin, ale nie za to, z čoho je obviňovaný v tomto uznesení, to znamená, že iba poukázal na daňové nezrovnalosti a na daňové podvody či už pána Kisku, alebo pána Matoviča. Čiže v tomto sa naozaj asi nezhodneme. Ďakujem pekne.
65. schôdza NR SR - 3.deň - B. popoludní
Dátum: 2022-04-28
Poslanec: Kočiš, Eduard (-)
Druh vystúpenia: Vystúpenie s faktickou poznámkou

156. Veľmi pekne ďakujem za slovo, pán predsedajúci. Pán kolega Blanár, naozaj iba argumentačne, vecne a fakticky si sa snažil upozorniť na jeden zvláštny precedens, ktorý sa tuná dnes začal odohrávať, prebieha, a vyzerá to tak, že ešte veľmi dlho prebiehať bude. Ak poslanci Národnej rady Slovenskej republiky nadpolovičnou väčšinou prítomných poslancov v pléne Národnej rady Slovenskej republiky rozhodnú o vydaní poslanca Národnej rady na možné väzobné stíhanie, tak, kolegyne, kolegovia, spustíte tu nieže lavínu, vy tu vytvoríte tornádo. Také tornádo, ktoré ani na severoamerických kontinentoch ešte nevideli. Toto, čo prajete inému, môžte čakať v blízkej alebo vzdialenej budúcnosti na sebe. Nikomu neprajem nič zlé, ale ak je vaša argumentácia a vaše fakty sú položené iba na tom, že lebo Fico, a tak je to správne, tak vás môžem ubezpečiť, že sa veľmi mýlite. Obhajovať neobhájiteľné a prezentovať neodprezentovateľné ste tu mali možnosť už od 9.00 hod. rannej, ale okrem pár primitívnych poznámok z poslaneckých radov či už SaS, alebo OĽANO ste tu naozaj nepovedali žiadnu konštruktívnu myšlienku, žiadnu relevantnú poznámku, prečo máte tak krvavé oči a prečo chcete hlasovať, aby líder opozície bol jednoducho vydaný na väzobné stíhanie. Máte tuná priestor či už v rozprave, či už faktickou poznámkou, ale ten priestor nevyužívate. Jednoducho obhajujete sa iba stále jedným a tým istým dookola - lebo Fico.
65. schôdza NR SR - 3.deň - B. popoludní
Dátum: 2022-04-28
Poslanec: Kočiš, Eduard (-)
Druh vystúpenia: Vystúpenie s faktickou poznámkou

104. Veľmi ďakujem za slovo, pán predsedajúci. Pán kolega Blaha, nikto naozaj, kto je troška príčetný a pri zdravom rozume, nemôže pochybovať o tom, že táto matovičovsko-hegerovská verchuška, ktorá sa už naozaj neštíti ničoho, sa pozerá na tento komplot, na tento vykonštruovaný a úplne zjavný politický proces tými najkrvavejšími očami, aké len môže politik voči inému politikovi mať. Keď sa dobre pamätám, bol to rok 2018, možno začiatok roka 2019, kedy za týmto rečníckym pultom v pléne Národnej rady Slovenskej republiky sa blázon, ktorý sa volá Igor Matovič, vyhrážal vtedajšiemu ministrovi vnútra Robertovi Kaliňákovi, a to budem, myslím, že dosť dopodrobna citovať jeho slová: „Ty sa smej, koľko chceš, pôjdeš do basy, chlapče!“ A už je to tu. Ak tieto slová si neviete, vážené kolegyne a vážení kolegovia, trošička pospájať, že toto je iba prasprostá pomsta a jednoducho pomsta jedného človeka, ktorý si nevidí ďalej od nosa, a len preto, že môže, tak sa ide mstiť ľuďom, ktorí sú obvinení z nejakých vecí, ktoré sa diali medzi rokmi 2015 a 2018, a aj na základe toho, že tieto veci sa stali už dostatočne dávno a stali sa iba preto, že niekto si dovolil použiť daňové priznanie alebo majetkové priznania či už Matoviča, alebo Kisku, a toto má byť nejaký ten najvážnejší hrdelný zločin, na základe ktorého ideme trestať, resp. trestne stíhať, resp. uvaliť kolúznu väzbu na lídra opozície. Ja sa nepotrebujem zastávať ani pána Fica, ani žiadneho iného politika, ale jednoducho toto je spustenie lavíny, vážené kolegyne a vážení kolegovia z vládnej koalície, ktorú nebudete môcť dokázať zastaviť, a to isté môže čakať potom aj vás!
65. schôdza NR SR - 3.deň - A. dopoludnia
Dátum: 2022-04-28
Poslanec: Kočiš, Eduard (-)
Druh vystúpenia: Vystúpenie s faktickou poznámkou

19. Ďakujem pekne za slovo, pán predsedajúci. Pani kolegyňa, keď ste sa prihlásili ako prvá do rozpravy za poslanecký klub SaS, to znamená na 30 minút čistého času, tak v prvom rade som dostal šok, že čo tu budeme 30 minút počúvať. Ale, chvalabohu, netrvalo to ani desať, takže mnohých ste nás ušetrili svojich múdrostí, pretože ste zhola nič nepovedali o celej tejto procesnej veci, o ktorej tuná Národná rada Slovenskej republiky ide rokovať, ale povedali ste tu také zaujímavé myšlienkové pochody, že všetci sme si pred zákonom rovní. Súhlasím, pani Zemanová, všetci si máme byť pred zákonom rovní. Lenže rovnosť pred zákonom neznamená hľadieť na spravodlivosť krvavými očami a len preto, že ste vládny valec, ktorý má takú neuveriteľnú silu, tak vy si teraz idete dokazovať to, že ja môžem to, čo v minulosti mohol aj niekto iný, ale ten si to nedovolil. Pani Zemanová, v prvom rade smutný príbeh celého Slovenska je celé obdobie dvojročné tejto matovičovsko-hegerovskej vlády, tejto fašisticko-nacistickej obludnej verchušky, ktorá tuná vládne, vládne takým neuveriteľným dehonestujúcim a úbohým a chorým spôsobom, že je to už neuveriteľné. Vy idete rozprávať niečo o demokracii, o serióznej demokracii, o demokracii na Slovensku? Pani Zemanová, ak by sme sa mali baviť o demokracii, tak sa musíme baviť o demokratických princípoch každého jedného štátu. Toto, čo sa deje na Slovensku, nemá s demokraciou nič spoločné. Ak vám vadí nejaký politik zničte ho tu v pléne, vyvráťte mu všetky jeho podľa vás klamstvá alebo podľa vás všetky argumenty, kde zavádza alebo klame ľudí. Nie, nemstite sa ľuďom, ale jednoducho bojujte čestne, bojujte zbraňami, ktorými má bojovať politik. Ale vy sa idete hrať už aj na sudcu, na prokurátora a hrajete sa aj na výkonný zbor Policajného zboru.
64. schôdza NR SR - 1.deň - B. popoludní
Dátum: 2022-04-27
Poslanec: Kočiš, Eduard (-)
Druh vystúpenia: Vystúpenie s faktickou poznámkou

94. Vďaka za slovo, pán predsedajúci. Kolega Mazurek vo svojej rozprave iba naozaj poukázal na to, že politický zápas by sa mal naozaj robiť v pléne Národnej rady Slovenskej republiky predovšetkým argumentačne, predovšetkým faktograficky a predovšetkým rozpravou, respektíve nie dezinformáciami, ktoré pôsobia na verejnosť a to spôsobom takým, že mainstreamové médiá, "mienkotvorné médiá", prezentujú iba svoju pravdu, ktorá nakoniec vyplávala na povrch ako pravda, ktorá nie je a nikdy ani nebola. Minister Mikulec, ktorý je dnes tuná odvolávaný, ale ostalo tu iba také fluidum ministra Mikulca, pretože bol tu dokopy so svojím verným súputnikom Hegerom asi 10 minút, aj to možno preháňam, nebol schopný na svoju obhajobu aspoň nejakým spôsobom naskočiť tak ako pri minulom odvolávaní, že tu aspoň pár teplými slovami povedal, prečo on by nemal byť odvolávaný a prečo on je ten správny muž na tom správnom mieste. Dnes sa nezmohol ani na to. Treba si položiť otázku, prečo sa tak stalo. A otázka je jednoduchá a odpoveď ešte jednoduchšia. Pretože to, čo opäť vyplávalo na povrch v neprospech odvolávaného ministra Mikulca, je už tak neobhájiteľné, že ani jeden polopríčetný poslanec vládnej koalície, ktorý tuná ešte zostal, si neodvážil v tomto čase, v tomto mieste a v tomto prípade ho obhajovať, pretože neobhájiteľné veci sa jednoducho obhájiť nedajú. Vážené kolegyne a vážení kolegovia z vládnej koalície, toto je krásny príklad toho, že ako najsilnejšie hnutie v tejto vládnej koalícii ste si pomýlili demokraciu ale že s totálnou anarchiou a s totálnou totalitou, pretože toto, čo dnes tuná počúvame pri odvolávaní ministra Mikulca, sa naozaj obhájiť nedá.
64. schôdza NR SR - 1.deň - B. popoludní
Dátum: 2022-04-27
Poslanec: Kočiš, Eduard (-)
Druh vystúpenia: Vystúpenie s faktickou poznámkou

86. Ďakujem pekne za slovo, pán predseda. Pán kolega Susko, tá vaša predposledná veta v tej vašej rozprave bola naozaj vysoko pravdivá, a to je tá veta, kde ste apeloval naozaj na programové vyhlásenie vlády. Ale veď pán Mikulec naozaj koná v zmysle programového vyhlásenia vlády, čiže on naozaj koná čestne, len tá čestnosť je nejako zvláštne pokrivená a prezentovaná veľmi zvláštnym spôsobom, pretože ak na jednej strane ideme rozprávať o čestnom konaní, čestných vyšetrovateľoch, čestných prokurátoroch, čestných sudcoch, čestných novinároch, čestných ministroch a ešte aj čestnejších poslancoch, tak toto je všetko fajn. Ale jednoducho keď sa tuná idú už perzekvovať ľudia, ktorí iba poukázali na nezákonnosti, ktoré sa týkali bývalých, terajších už koaličných partnerov, resp. koaličných predstaviteľov, tak toto už je niečo zlé. Ale tu si musíme naozaj položiť na misku váh, či je naozaj normálne, aby pri odvolávaní člena vlády, odvolávaní tak dôležitého ministra, ako je minister vnútra, nepadlo jedno jediné argumentačné alebo neargumentačné zhodnotenie celkového stavu, aby sa nenašiel jeden jediný poslanec vládnej koalície, ktorý by naozaj vedel alebo mohol, alebo aspoň skúsil obhájiť odvolávaného ministra Mikulca. Čiže tuná mi vzniká taká jedna otázka, ktorá by možno mohla byť rozdelená na dve časti, buď vládni poslanci nemajú na toto odvolávanie vlastný názor, alebo vládnym poslancom ich čelní predstavitelia zakázali mať na toto odvolávanie vlastný názor. Keď sa pozrieme do pléna Národnej rady Slovenskej republiky, sedia tu dvaja poslanci, ktorí naozaj sú súčasťou vládnej koalície, a to je dosť úbohé.
64. schôdza NR SR - 1.deň - B. popoludní
Dátum: 2022-04-27
Poslanec: Kočiš, Eduard (-)
Druh vystúpenia: Vystúpenie s faktickou poznámkou

78. Veľmi pekne ďakujem za slovo, pán predseda, a zároveň veľmi ďakujem za korektné a naozaj kultivované vedenie tejto schôdze, pretože o vašom kolegovi z podpredsedníckej stoličky sa to naozaj nedá povedať, čiže veľká vďaka. Ale aby som sa vrátil k vystúpeniu pána kolegu Blanára. Juraj, ty vo svojej rozprave si naozaj povedal iba to, že pán minister Mikulec je takým jedným zvláštnym alebo prapodivným tvorom v tejto vládnej koalícii, dokonca vo, v ministerskom zbore. A čo sa týka pána prezidenta Policajného zboru Hamrana, on nieže je to taká Sibyla Policajného zboru, on podľa mňa už prekonal aj Babu Vangu. On naozaj nieže tipuje a háda, on doslova dostáva všetky tieto živé veci, živé kauzy, ktoré už predtým spracovali, v úvodzovkách, títo investigatívni novinári z Denníka N, a potom sa tvári ako taká baba na trhu, že čo všetko ma ešte dokáže prekvapiť a s čím úžasným ešte dokážem prísť buď do nejakej mienkotvornej televízie, alebo do nejakého mainstreamu a tam vlastne budem pôsobiť ako taký, taký, taký Hurvínek, ktorý vymyslel válku. V podstate človek, ktorý nič nevie, nič nepočul, ale zároveň vám prezradím niečo, z čoho všetci spadnete na zadok. Mikulec a Hamran v podstate skončia ako takí dvaja poslední flákači na smetisku politických a nejakých odborných dejín, pretože čo sa týka vedenia ministerstva vnútra, katastrofa, a čo sa týka vedenia Policajného zboru, tak úplne zle. Ale ako sa hovorí, že vrana k vrane sadá a rovný rovného si hľadá, tak títo dvaja páni sa museli buď veľmi dlho hľadať, ale určite sa nakoniec našli, pretože sú ako Pat a Mat, úplné jednovaječné dvojčatá.
64. schôdza NR SR - 1.deň - B. popoludní
Dátum: 2022-04-27
Poslanec: Kočiš, Eduard (-)
Druh vystúpenia: Vystúpenie s faktickou poznámkou

66. Ďakujem pekne za slovo, pán predseda. Pani kolegyňa, naozaj ste vo svojej rozprave iba slušne, ale zároveň veľmi argumentačne nieže upozornili, ale doslova a do písmena predostreli všetky prešľapy, ťažko sa mi to hovorí, že ministra vnútra Romana Mikulca, pretože tento pán naozaj nie je hoden, aby bol oslovovaný že titulom pán minister. Neviem, či od roku ´93 sme mali na ministerstve vnútra, ktoré je naozaj veľmi zodpovedným ministerstvom a veľmi dôležitým ministerstvom, tak neschopného človeka, ako je práve tento nominant hnutia OĽANO, pretože toľko neprofesionality, toľko nekonzistentnosti, koľko tento človek jednoducho predvádza a koľko tento človek klamstiev a jednoducho dehonestácie, urážok tuná nám podsúva a presúva už druhý rok, sa asi nedá spojiť s nijakým iným ministrom, ktorý tento post zastával. Rozviazanie rúk vyšetrovateľom, fajn, súhlasím, ale ak sa vyšetrujú ľudia, ktorí sú blízki, respektíve výsostne prepojení s vládnou koalíciou, tak už je to zlé. Vtedy sa vyšetrovacie tímy rozpúšťajú, vtedy sú vyšetrovatelia odsúvaní na druhú koľaj a vtedy to ideme zahladiť úplne dostratena. Ale keď ideme riadiť vyšetrovanie, oživovať trestné spisy a hlavne nahliadať do živých trestných vecí aj prostredníctvom profesionálnych udavačov typu Makó, ktorí sú naozaj v ôsmich desiatkach týchto konaní krásne zosnovaní a budeme im hovoriť takým výsostným nádherným postavením, že inštitút obvineného spolupracujúceho alebo spolupracujúceho obvineného, tak vtedy je to fajn, ale jednoducho zbabelý Mikulec sa obhájiť nepríde.
64. schôdza NR SR - 1.deň - B. popoludní
Dátum: 2022-04-27
Poslanec: Kočiš, Eduard (-)
Druh vystúpenia: Vystúpenie s faktickou poznámkou

52. Ďakujem pekne za slovo, pán predsedajúci. Pán kolega Takáč, naozaj si vo svojej rozprave poukázal iba na tú úžasnú neschopnosť a zároveň na druhej strane na takú tú úžasnú nie sebareflexiu, ktorou trpí, ale bezostyšne trpí pán Mikulec, pretože po toľkých obvineniach, po toľkých zbabraných veciach z pozície ministra vnútra by každý jeden troška súdnejší človek určite na túto svoju funkciu abdikoval a z tak dôležitej funkcie, ako je ministerstvo vnútra, resp. minister vnútra každopádne odstúpil a uznal by svoju osobnostnú a vnútornú a hlavne profesionálnu porážku, že takto nezodpovedný a takto naozaj nie profesionálne zdatný človek nemá na takejto dôležitej funkcii a pozícii čo robiť. Zasahovanie do živých spisov, do živých trestných vecí je len takým vrcholom úplného ľadovca a je to niečo obludné a v plnom rozsahu s tým, čo hnutie OĽANO kedysi tvrdilo, nie je konanie tohto človeka. Hnutie OĽANO vždy tvrdilo, že koná čestne, transparentne, slušne, bojuje proti korupcii a hlavne sa bude snažiť rozviazať ruky čestným vyšetrovateľom, prokurátorom a sudcom. Ak vyšetrovateľka Santusová a jej tím Oblúk začali sa touto filozofiou hnutia OĽANO riadiť, tak stalo sa čo? Stalo sa to, že vyšetrovateľka Santusová bola odstavená, vyšetrovací tím Oblúk rozpustený, pretože sa išlo po veciach, ktoré jednoducho neboli tejto transparentnej, čestnej, novej, inej a hlavne kvalifikovanej vládnej koalícii najmä pochuti. Čiže znamená to len jedno, že na jednej strane títo čelní predstavitelia, ktorí stoja na tej pomyselnej pyramíde, kážu víno, ale zároveň ľuďom hovoria, aby pili vodu. To znamená, robia všetko opačne.
64. schôdza NR SR - 1.deň - B. popoludní
Dátum: 2022-04-27
Poslanec: Kočiš, Eduard (-)
Druh vystúpenia: Vystúpenie s faktickou poznámkou

36. Ďakujem pekne za slovo, pán predsedajúci. Pán kolega Kamenický, vo svojej rozprave si naozaj spomenul, že o duševnom stave expremiéra Matoviča a terajšieho financmajstra je veľmi ťažko polemizovať, pretože tam, kde nezaberá ani polemika, by mala zabrať diagnostika, ale v tomto prípade aj táto diagnostika je, žiaľbohu, už na vedľajšej koľaji. Ale v tomto prípade si zase musíme položiť inú otázku, tak ako povedal kolega Mazurek: Prečo tento jeden chorý človek, ktorý naozaj sa správa úplne choro a v područí má tých svojich lokajov, ako je Naď, Mikulec, Korčok a mnohí iní, a premiér Heger sa tvári ako výsostný štátnik, a pritom je to obyčajný sluha svojho predsedu pána, ktorého musí počúvať ale naozaj na slovo. A to, čo sa stalo kolegovi zo SME RODINA pánu Borguľovi, toto nie je, vážené kolegyne, vážení kolegovia, náhoda. Prečo z ničoho nič človek, ktorý bol v nejakej kauze evidovaný ako poškodený, sa zrazu, pred odvolávaním pána Mikulca a pred pozbavením mandátu pána Fica, sa zrazu stane človekom, ktorý je obvinený z prečinu? To je nejaká zvláštna náhoda, ktorá sa tuná deje. Jeden pán, ktorý to dostal príkazom, ten pán je dnes tuná odvolávaný, nestrávil tu ani päť minút, zbabelo ušiel, dostal jednoducho príkaz od svojho najvyššieho predstaveného v skupinke OĽANO, sklepol päty a v spolupráci s prezidentom Policajného zboru, s vyšetrovateľmi, s elitnými vyšetrovateľmi NAKA jednoducho táto vec sa deje, táto špinavosť a toto svinstvo pokračuje a vôbec sa nečudujem pánovi predsedovi Kollárovi, ktorý povedal dnes na tlačovej konferencii, že neverí v právny štát.
64. schôdza NR SR - 1.deň - B. popoludní
Dátum: 2022-04-27
Poslanec: Kočiš, Eduard (-)
Druh vystúpenia: Vystúpenie s faktickou poznámkou

16. Veľmi pekne ďakujem za slovo, pán predseda. Pán kolega, vo svojej rozprave ste naozaj poukázali iba na holé fakty, ktoré tuná neustále sú omieľané dookola už pri piatom odvolávaní najneschopnejšieho člena vlády Slovenskej republiky a verného sluhu tejto zločineckej organizácie pána Mikulca. Jednoducho keď sa veci pomenujú pravým menom z opozičných úst, tak je to niečo zlé, je to niečo nehorázne, je to niečo neúctivé. A to, ak sa veci pomenúvajú nie príliš správnym a pravým menom, z pravej strany alebo z tej úspešnej strany politického spektra, ktorú teraz tvorí vládna koalícia, tak to je všetko fajn, pretože oni v tej chvíli odhaľujú zločin, zločineckú organizáciu, odhaľujú korupciu, odhaľujú to, čo sa tu vlastne celé desaťročia nejakým spôsobom ututlávalo alebo prekvitalo. Pán minister Mikulec preukázateľne zasahoval do živých spisov, preukázateľne manipuloval priame konania, preukázateľne zasahoval do vyšetrovania vyšetrovateľov, ovplyvňoval svedkov a takýto človek jednoducho je dnes tuná odvolávaný. Žiaden člen vlády okrem trápneho niekoľkominútového vystúpenia pána Hegera sa ho nezastal, neprihlásil sa do diskusie, neprihlásil sa so žiadnym relevantným slovom, ale všetci zbabelo ušli. Ušli poslanci vládnej koalície, ušli členovia vlády a jednoducho toto nemôže byť krok, ktorým by chceli tohto nešťastného človeka na pozícii ministra vnútra obhajovať. Čiže ja sa len chcem spýtať: Má morálne alebo odborné právo takýto človek, ktorý je už po piatykrát odvolávaný, počas nepriestrelných dôkazov sedieť na takejto stoličke? Majú právo poslanci Národnej rady odvolávať takého človeka, ktorý je naozaj tým najneschopnejším ministrom asi v dejinách ministerstva vnútra?